Il-plejer ta' Real Madrid Mariano Diaz pożittiv għall-coronavirus
Mariano Diaz instab pożittiv għall-coronavirus u b'hekk jinsab dubjuż għall-konfront importanti li Real Madrid għandhom kontra Manchester City mill-UEFA Champions League. Real Madrid qalu li saru testijiet lill-persuni li jiffurmaw l-iskwadra kollha u minkejja li l-plejer ta' 26 sena jinsab f'saħħtu, se jkun qiegħed iżolat f'daru. Il-Madrileni tilfu 2-1 l-ewwel leg mill-fażi tal-aħħar 16 kontra Manchester City. Friski mir-rebħ tal-kampjonat Spanjol, it-tim immexxi minn Zinedine Zidane se jkollu moral għoli għal din il-logħba importanti fis-7 ta' Awwissu fl-Etihad Stadium. Diaz ma kienx mistenni li jilgħab kontra City wara li ftit kien regolari f'dan l-istaġun. Hu lagħab seba' logħbiet, ħamsa minnhom bħala sostitut f'La Liga. Fil-UEFA Champions League għadu ma ffurmax parti minn skwadra.